Author: strasiftakova
Last saved by: spano
Company: Úrad vlády Slovenskej republiky

ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 29. januára 2003
									K materiálu č. 330/2003
									K bodu č. 3

S T A N O V I S K O

k návrhu zákona o voľbách do Európskeho parlamentu – k novému zneniu

I

	Návrh zákona predkladá minister vnútra V. Palko na základe Plánu legislatívnych úloh vlády SR na rok 2002.

II

	Cieľom návrhu zákona o voľbách do Európskeho parlamentu je úprava podmienok výkonu volebného práva pri voľbe poslancov do Európskeho parlamentu. Potreba prijatia takéhoto  zákona vyplýva z Európskej dohody o pridružení. Pre voľbu poslancov Európskeho parlamentu za Slovenskú republiku je zvolený spôsob pomerného zastúpenia a vytvorenie jedného volebného obvodu, čím sa sleduje reprezentovanie politických názorov občanov Slovenskej republiky.

III

	Legislatívna rada vlády SR prerokovala predmetný návrh zákona na svojich zasadnutiach uskutočnených 3. a 17. decembra 2002 a odporučila návrh zákona o voľbách do Európskeho parlamentu predložiť na rokovanie vlády v novom znení, v ktorom budú zapracované jej pripomienky a odporúčania.
	Pozornosť venovala najmä základným podmienkam výkonu volebného práva, ktoré sú premietnuté v tomto návrhu takto:
a)	pre voľbu poslancov Európskeho parlamentu na území Slovenskej republiky je najvhodnejším volebným systémom spôsob pomerného zastúpenia, ktorý je zakotvený tiež v zákone Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov, charakterizujúci reprezentáciu politických názorov občanov,
b)	podmienky volebného práva sú upravené tak, že na rozdiel od volieb do Národnej rady Slovenskej republiky občania Slovenskej republiky s trvalým pobytom mimo jej územia nebudú mať právo voliť na území Slovenskej republiky, čím sa realizuje opatrenie na vykonanie zákazu voliť v týchto voľbách vo viacerých členských štátoch,
c)	právo voliť je priznané aj občanom Európskej únie s trvalým pobytom na území Slovenskej republiky, ktorí preukážu splnenie volebných podmienok vyhlásením,
d)	pri zostavovaní voličských zoznamov sa využije ako ich základ doterajší systém stálych zoznamov voličov,
e)	zakladajú sa nové kompetencie Ústrednej volebnej komisie, a to vyhlásiť nastúpenie náhradníka na základe oznámenia Európskeho parlamentu o uprázdnení mandátu a tiež oznámiť predsedovi Národnej rady Slovenskej republiky nastúpenie náhradníka alebo neuplatňovanie mandátu,
f)	systematika členenia návrhu zákona je adekvátne prispôsobená tomuto druhu volieb,
g)	podmienky vysielania politickej reklamy a podmienky umiestňovania volebných plagátov musia zodpovedať zásadám rovnosti kandidujúcich politických strán alebo koalícií.

Osobitne sa Legislatívna rada vlády SR zaoberala aj otázkou vyhlasovania týchto volieb a v tomto smere bola do návrhu zákona zakotvená pri ich vyhlasovaní kompetencia predsedu Národnej rady Slovenskej republiky rovnako ako pri ostatných voľbách, aj keď Ústava SR takúto kompetenciu nepriznáva. V súvislosti s týmito voľbami je však potrebné doriešiť problém, ktorý môže vzniknúť v prípade napadnutia ústavnosti a zákonnosti volieb do Európskeho parlamentu. V Ústave SR nie je zakotvená takáto kompetencia Ústavného súdu SR, tak ako je to pri všetkých ostatných druhoch volieb a hlasovaniach. Je nevyhnutné vytvoriť aj v tomto prípade komplexné podmienky ochrany ústavnosti a zákonnosti volieb, čo si vyžaduje v tomto smere rozšíriť článok 129 ods. 2 Ústavy SR a zákon NR SR č. 38/1993 Z.z. o organizácii Ústavného súdu Slovenskej republiky, o konaní pred ním a o postavení jeho sudcov. 

IV

	Sekcia vládnej legislatívy Úradu vlády Slovenskej republiky konštatuje, že v novom znení návrhu zákona o voľbách do Európskeho parlamentu predkladateľ zapracoval všetky pripomienky a odporúčania legislatívnej rady (cca 85). 

	Sekcia vládnej legislatívy odporúča predložený návrh zákona                  s c h v á l i ť  s tým, že do vládneho návrhu zákona budú zapracované ešte tieto pripomienky:

1.	V názve návrhu zákona slová „č. ... Z.z.“ nahradiť slovami „z ... 2003“ podľa bodu 17 legislatívnotechnických pokynov.

2.	V § 2 ods. 1 slová „ktorým bolo na území Slovenskej republiky udelené povolenie na trvalý pobyt“ a v § 3 ods. 1 písm. b) slová „má povolený na území Slovenskej republiky trvalý pobyt“ je potrebné dať do súladu.

3.	V § 7 ods. 1 v poznámke pod čiarou k odkazu 8 slová „§ 4, § 5 a § 6 ods. 1, 2 a 3“ nahradiť slovami „§ 4, 5 a § 6 ods. 1, 2 a 3“.

4.	V § 25 tretiu až piatu vetu vypustiť. 

5.	§ 27 ods. 1 prvá veta znie: „Po ukončení hlasovania dá predseda okrskovej volebnej komisie zapečatiť zvyšné nepoužité hlasovacie lístky a obálky a potom dá otvoriť volebnú schránku.“.

6.	V § 29 ods. 2 sa vypúšťa písmeno b). Doterajšie písmená c) až i) sa označujú ako písmená b) až h). 

Úpravou navrhovanou v bodoch 4 až 6 ide o vykonanie súladu s aktom č. 76/787/ECSC, EEC, EURATOM a s rozhodnutím č. 2002/772/EC, EURATOM z 25. júna a 23. septembra 2002 upravujúcim zmenu pravidiel sčítania a vyhlasovania výsledku hlasovania. 

Je potrebné adekvátne upraviť aj dôvodovú správu.

Bratislava 23. januára 2003 
Vypracovala: J. Fischerová

									Štefan G r m a n
									generálny riaditeľ
   								    sekcie vládnej legislatívy